ZAPISNIK

OBČNEGA ZBORA ČEBELARSKEGA DRUŠTVA PONIKVA

Občni zbor Čebelarskega društva Ponikva je bil dne 25.01.2020 ob 18.00 uri v prostorih kmečkega turizma Podkrajšek Janko, Podgaj št. 2, Ponikva. Prisotnih je bilo 35 članov, kar je 85,4 % članstva in udeležilo se je 7 povabljenih gostov, (direktor OU Šentjur g. Jože Palčnik, predsednik in tajnik ČD Vojnik g. Peter Babnik in g. Kovše, predsednik PGD Ponikva g. Franc Hrovatič, član UO LD Ponikva g. Branko Grobovšek, predsednik TOD Ponikva g. Zlatko Zevnik in predsednica DPM Ponikva ga. Tatjana Lesnika). Ostali člani in povabljeni gostje so se opravičili.

Predlagani dnevni red občnega zbora ČD Ponikva:

1. Otvoritev, pozdrav in sprejem dnevnega reda.
2. Izvolitev delovnega predsedstva, zapisnikarja, in dva overovatelja zapisnika, verifikacijska komisija.
3. Poročilo predsednika o delu ČD Ponikva v letu 2019.
4. Poročilo mentorja čebelarskega krožka na OŠBKP.
5. Finančno poročilo in poročilo nadzornega odbora.
6. Poročilo verifikacijske komisije.
7. Razprava po poročilih in njihov sprejem.
8. Razrešnica vodstvu ČD Ponikva (predsedniku in članom UO, nadzornemu odboru in disciplinskemu razsodišču).
9. Izvolitev novih organov društva: predsednika, tajnika, blagajnika in članov UO, nadzornega odbora in disciplinskega razsodišča.
10. Program dela in finančni plan za leto 2020 in njun sprejem.
11. Beseda gostov.
12. Razno.

Predlagani dnevni red je bil soglasno sprejet.

V spomin na dolgoletnega člana g. Antona Božič, ki je umrl marca 2019, smo se poklonili z 1 minutnim molkom.

Ad2

Za predsednika delovnega predsedstva občnega zbora je bil izvoljen g. Slavko Dobrajc, za člana ga. Simona Petelinšek in g. Dejan Podkrajšek, za zapisnikarja g. Jože Šibal, za overovatelja zapisnika pa g. Jože Strašek in g. Andrej Palčnik.

Ad3

Predsednik ČD Ponikva g. Slavko Špur je vse prisotne pozdravil in podal poročilo o delu ČD Ponikva v letu 2019, ki je bilo vsem članom izročeno v pisni obliki. Poudaril je, da ČD Ponikva neguje in ohranja tradicijo čebelarstva na območju KS Ponikva, da začetki segajo v daljno leto 1921, da se članstvo z leti povečuje in da je trenutno 43 članov.

Na področju delovanja organov ČD Ponikva je razvidno, da se je UO društva sestal na štirih sejah in da je nadzorni odbor imel samo eno sejo.

Na promocijski dejavnosti smo se aprila člani društva udeležili prireditve »Šentjurjevo 2019« s samostojno stojnico in imeli »Dan odprtih vrat« pri g. Dejanu Podkrajšku.

Maja se je 11 članov udeležilo vseslovenskega čebelarskega praznika in II. svetovnega dneva čebel v Ravnah na Koroškem. Učenci čebelarskega krožka skupaj z mentorjem g. Dejanom Podkrajškom so se udeležili državnega čebelarskega tekmovanja v Beltincih, kjer so osvojili 2 srebrni in 1 bronasto odličje.

Julija smo se čebelarji srečali na 2. čebelarskem pikniku pri ga. Marjetki in g. Juretu Centrih, kjer je bila delavnica o načinih ožičenja satnih okvirjev. Srečanja se je udeležilo 29 čebelarjev.

Novembra smo v okviru prireditve »Martinovi dnevi« na posebni stojnici predstavili našo dejavnost s pokušino in prodajo medu, ter razdeljevali promocijski material.

V OŠBKP in Vrtcu Ponikva smo sodelovali pri organizaciji »13. Tradicionalnega slovenskega zajtrka«, s predavanji v prvih treh razredih. Ob tej priložnosti smo razdelili med iz učnega čebelnjaka približno 250 otrokom iz šole in vrtca, na koncu prireditve pa so zapeli Slakovo pesem »Čebelar«.

V novembru smo izdali stenski koledar ČD Ponikva, s katerim smo zbirali prostovoljne prispevke za nabavo društvenega prapora.

Na področju izobraževanja čebelarjev nismo dobili odobrenega termina s strani ČZS, smo se pa posamezni člani udeležili strokovnih predavanj, ki so jih izvajala sosednja čebelarska društva.

Ga. Marjetka Centrih se je februarja udeležila predavanja na ČZS s področja blagajniškega poslovanja.

Oktobra smo organizirali strokovno ekskurzijo na Avstrijsko Koroško, kjer smo si v Pliberku ogledali čebelarski center koroških Slovencev, medoviti vrt, arheološki muzej,… . Ekskurzije se je udeležilo 35 čebelarjev skupaj s partnerji in otroci čebelarskega krožka.

V učnem čebelnjaku je g. Slavko Dobrajc opravil dva točenja medu, skupno 52 velikih kozarcev, katere smo večinoma podarili našim donatorjem, OŠBKP in Vrtcu Ponikva, nekaj pa prodali na stojnicah.

Med ostalim je predsednik ČD Ponikva izpostavil:

* da smo marca 2019 registrirali svojo spletno domeno, v kateri predstavljamo svojo dejavnost,
* da se je 06. aprila predsednik udeležil rednega letnega občnega zbora ČZS,
* da smo 17. aprila s strani MKGP prejeli odločbo, s katero je bil našemu društvu podeljen status nevladne organizacije, ki deluje na področju kmetijstva. Ta status nam med drugim omogoča pridobitev dela dohodnine v višini 0,5 %, ki jo davkoplačevalci plačujejo v proračun,
* čebelarske obleke je v maju prejelo 11 članov, ki so se odločili za nabavo in v veči meri sami financirali. Želja je, da bi ob 100 letnici imeli skoraj vsi člani čebelarske obleke,
* praznovanja ob 50. letnici delovanja Čebelarske zveze Spodnje Savinjske doline sta se udeležila dva člana (g. Marjetka in g. Jure Centrih),
* regijskega posveta v Šmartnem ob Paki sta se udeležila prav tako dva člana (g. Slavko Špur in g. Jože Strašek).

Predsednik ČD Ponikva je zaključil poročilo, da je predvsem slovensko čebelarstvo pomembno prispevalo, da je 20. maj razglašen za svetovni dan čebel, da se je s tem dejanjem močno okrepila zavest o pomenu čebel v Sloveniji in EU ter da pričakujemo, da bodo čebele razglašene za ogroženo vrsto. S tem je tudi EU spoznala pomen čebel in za nadaljnje obdobje predlaga 70% več sredstev za področje čebelarstva.

Izpostavil je dejstvo, da morajo biti naše misli usmerjene na naše čebele, njihovo zdravje in razvoj ter da našim uporabnikom čebeljih pridelkov ponudimo kakovosten in neoporečen med. Vsi čebelarji morajo upoštevati smernice dobrih higienskih navad v svojem čebelarstvu, zatirati zajedavce čebel s predpisanimi sredstvi, nikakor pa vnašati nedovoljena sredstva, ki bi metala slabo luč na slovenski kakovosten med.

Predsednik je poročilo zaključil, da je bilo delo društva v minulem letu uspešno, da smo imeli povprečno čebelarsko leto (vreme v maju je bilo zelo neugodno za razvoj čebel in ni bilo cvetlične paše zaradi dežja in nizkih temperatur), imeli smo dobro zdravstveno stanje čebel, saj nismo beležili izgub čebeljih družin. Ob tem se je predsednik zahvalil vsem, ki so z nesebičnim delom pomagali, da je naše društvo preseglo sprejet program dela.

Poročilo predsednika o delu ČD Ponikva v letu 2019 je v obširni obliki priloga tega zapisnika.

Ad4

Poročilo mentorja čebelarskega krožka na OŠBKP je podal mentor krožka g. Dejan Podkrajšek. Povedal je, da je v šolskem letu 2018/2019 obiskovalo čebelarski krožek 12 učencev od vpisanih 15. Pet krožkarjev se je udeležilo čebelarskega tekmovanja v Beltincih, kjer so dosegli odlične rezultate, saj so trije krožkarji prejeli srebrno priznanje, dva pa bronasto.

V šolskem letu 2019/2020 so se na krožek vpisali samo trije učenci. Ker pa se je mentorju spremenil delovni čas v službi, je moral odpovedati vodenje krožka. Tako bo v šolskem letu 2020/2021 vodenje čebelarskega krožka na OŠBKP prevzela učiteljica ga. Leja Petek.

Poročilo mentorja čebelarskega krožka je priloga tega poročila.

Ad5

Finančno poročilo je podala ga. Marjetka Centrih, v katerem je izkazala finančno stanje ČD Ponikva. Poročilo nadzornega odbora je podal g. Božo Petek, ki je pohvalil njeno vzorno finančno vodenje in pregledno poslovanje.

Ad6

Predsednik verifikacijske komisije g. Jože Strašek je prisotne seznanil, da je od skupno 43 članov društva, na občnem zboru prisotnih 35 članov, kar pomeni 85% udeležbo, zato je občni zbor sklepčen.

Ad7

Na poročila ni bilo pripomb, zato je bil z dvigom rok soglasno sprejet sklep:

**Sklep št. 1:**

**Sprejmejo se poročilo o delu, finančno poročilo in poročilo Nadzornega odbora za leto 2019.**

AD8

Ker je mandat dosedanjemu vodstvu ČD Ponikva potekel, se celotno vodstvo razreši z vseh funkcij vodenja ČD Ponikva.

Ad9

Predlog novih članov za izvolitev v organe ČD Ponikva za štiriletno obdobje je, na podlagi predloga UO ČD Ponikva, podal predsednik delovnega predsedstva občnega zbora g. Dobrajc Slavko.

Predlagal je:

* za predsednika g. Slavka Špura,
* za tajnika g. Jožeta Šibala,
* za blagajničarko ga. Marjetko Centrih,
* za člane UO je predlagal g. Slavka Dobrajca, g. Matjaža Skutnika, g. Jožeta Straška, g. Jožeta Žogana in ga. Lejo Petek (predsednik, tajnik, blagajnik in mentor čebelarskega krožka, so po funkciji avtomatsko člani UO),
* za člane NO: g. Božo Petek (predsednik) in dva člana g. Janez Petauer in g. Jože Palčnik,
* za DK: ga. Simona Petelinšek (predsednica) in dva člana g. Andrej Palčnik in g. Dejan Podkrajšek.

Ad10

Predlog dela ČD Ponikva in finančni plan je podal predsednik ČD Ponikva g. Slavko Špur, ki je v obširni obliki priloga tega zapisnika.

Glavni poudarki predloga programa dela za leto 2020 so na priprave na sto letnico našega društva. Sodelovali bomo z društvi, OŠBKP, Vrtcem Ponikva in na prireditvah v naši Občini Šentjur in širše, promovirali bomo pomen čebelarstva, poudarek pa bo še vedno na izobraževanju naših čebelarjev in ogledu čebelarstev v sklopu strokovnih ekskurzij.

Predsednik ČD Ponikva g. Slavko Špur je ob predlogu programa dela ČD Ponikva za leto 2020 se posebej poudaril in izrazil željo, da vsi člani ČD Ponikva sodelujejo pri:

* izdelavi zbornika, kjer bo vsak član napisal kratek članek o svojem čebelarstvu,
* vsak član se bo slikal pred svojim čebelnjakom (dogovor s fotografom g. Gajškom),
* izdaji zbornika (bo prvi pisni dokument ČD Ponikva),
* zbiranju financ za nabavo prapora (sredstva z delitvijo koledarjev, prodajo žebljičkov).

Povedal je še, da bo »Dan odprtih vrat« pri g. Martinu Lubeju v Dobovcu, delavnica o načinih zatiranja varoze pa pri g. Jožefu Kadenšku v Slovenski Bistrici.

Program dela in finančni program za leto 2020 je bil soglasno sprejet, zato se sprejme:

**Sklep št. 2:**

**Sprejme se program dela za leto 2020 in finančni plan za leto 2020.**

Ad11

Beseda gostov:

* g. Branko Grobovšek – član UO LD Ponikva se zahvaljuje za povabilo,
* g. Jože Palčnik – direktor OU Šentjur izraža zadovoljstvo pri uresničevanju zadanih nalog, ki so pred nami in poudarja da je delo z mladimi zelo pomembno,
* g. Zlatko Zevnik – predsednik TOD – se zahvaljuje za povabilo in čestita za opravljeno delo in si želi dobrega sodelovanja,
* g. Jože Šibal – predsednik sveta KS Ponikva je izrazil željo po skupnem sodelovanju vseh članov ČD Ponikva, saj nas čaka veliko dela v prihajajočem obdobju,
* g. Franc Hrovatič – predsednik PGD pozdravlja dobro delo čebelarjev in želi veliko uspeha pri delu s čebelami,
* g. Peter Babnik – predsednik ČD Vojnik se zahvaljuje za dobro sodelovanje med društvoma, saj ČD Vojnik v letu 2021 prav tako praznuje sto letnico. Ker je terenski svetovalec, nudi pomoč čebelarjem na terenu in vzpodbuja včlanitev v SMGO,
* g. Bine Babnik prinaša lepe pozdrave iz ČD Šmarje. Sprašuje pa, kako je s travniki, ki izgubljajo cvetlično pašo vsled polivanja gnojnice.

Predsednik ČD Ponikva mu je dal odgovor, da trenutno ne moremo vplivati na kmetijstva, bo pa v prihodnje potrebno izpostaviti ta problem. G. Jože Palčnik direktor OU je pojasnil, da tudi to dejstvo ni v moči Občine.

Ad12

Predsednik ČD Ponikva g. Slavko Špur se je vsem članom zahvalil za sodelovanje, predvsem članom UO, g. Slavku Dobrajcu za kvalitetno delo pri učnem čebelnjaku, g. Matjažu Skutniku za pobudo in dobavo stenskih koledarjev in g. Dejanu Podkrajšku za dosedanje vodenje čebelarskega krožka in ge. Marjetki Centrih za vzorno vodenje blagajne.

Seja je bila zaključena ob 19.27 uri

Zapisal: Predsednik delovnega predsedstva:

Jože Šibal Slavko Dobrajc

Overovatelja zapisnika:

Jože Strašek

Andrej Palčnik